ЗАЈЕДНИЧКО САОПШТЕЊЕ ЗА ЈАВНОСТ ВИШЕГ ЈАВНОГ  ТУЖИЛАШТВА У ВАЉЕВУ И ОСНОВНОГ ЈАВНОГ ТУЖИЛАШТВА У ВАЉЕВУ
У ноћи 16.08.2026. године запаљено је путничко моторно возило Вукашина Вујичића, јавног тужиоца у Основном јавном тужилаштву у Ваљеву, које се налазило на паркингу испред зграде у којој живи са породицом у Ваљеву.
Колегијуми Вишег и Основног јавног тужилаштва у Ваљеву једногласно изражавају подршку Вукашину Вујичићу, сматрајући да је овај чин апсолутно недопустив и представља напад не само на тужиоца као појединца, већ на основне вредности и принципе владавине права и самосталности јавног тужилаштва и тужилачку организацију у целини.
У том смислу тужилаштво је, у сарадњи са ПУ Ваљево, предузело и предузима све мере и радње које су расположиве и предвиђене законом како би се најпре идентификовао учинилац али и разјасниле све друге околности које су до овог напада и довеле.
Такође, сведочимо да се већ дуже време  путем медија, друштвених мрежа и сл. ствара атмосфера таргетирања носилаца правосудних функција, која води или може водити стварању осећаја личне и професионалне несигурности,  што је неприхватљиво. 
Тужилаштво ће о свим резултатима радњи које се предузимају у циљу откривања учинилаца кривичног дела, благовремено обавештавати јавност. 

